Document ID: 32004D0040

Komisijos sprendimas
2003 m. gruodžio 23 d.
nustatantis specialius žuvininkystės produktų importo iš Gajanos reikalavimus
(pranešta dokumentu Nr. C(2003) 5044)
(tekstas svarbus EEE)
(2004/40/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 22 d. Tarybos direktyvą 91/493/EEB, nustatančią sveikatos reikalavimus, reglamentuojančius žuvininkystės produktų gamybą ir jų tiekimą į rinką [1], ypač į jos 11 straipsnį,
kadangi:
(1) Komisijos pavedimu Gajanoje buvo atlikta patikra, skirta patikrinti žuvininkystės produktų gamybos, sandėliavimo ir išsiuntimo į Bendriją sąlygas.
(2) Žuvininkystės produktų sveikumo kontrolę ir stebėseną reglamentuojančių Gajanos teisės aktų reikalavimai gali būti laikomi lygiaverčiais nustatytiems Direktyvoje 91/493/EEB.
(3) Veiksmingai tikrinti galiojančių teisės aktų įgyvendinimą gali Veterinarinis visuomenės sveikatos padalinys (VVSP).
(4) VVSP pateikė oficialų užtikrinimą dėl higienos kontrolės standartų laikymosi ir žuvininkystės produktų stebėsenos pagal Direktyvos 91/493/EEB priedo V skyrių ir dėl toje direktyvoje nustatytų lygiaverčių higienos reikalavimų laikymosi.
(5) Tiktų nustatyti išsamias nuostatas dėl žuvininkystės produktų, importuojamų į Bendriją iš Gajanos pagal Direktyvą 91/493/EEB.
(6) Taip pat būtina sudaryti patvirtintų įmonių, gamyklinių laivų ar šaldytuvų sąrašą ir laivų su šaldymo kameromis, įrengtų pagal 1992 m. birželio 16 d. Tarybos direktyvą 92/48/EEB, nustatančią būtiniausius higienos reikalavimus, taikomus tam tikruose laivuose sugautiems žuvininkystės produktams, atsižvelgiant į Direktyvos 91/493/EEB 3 straipsnio 1 dalies a punkto i papunktį [2], reikalavimus, sąrašą. Tie sąrašai turėtų būti sudaryti remiantis VVSP komunikatu Komisijai.
(7) Kadangi žuvininkystės produktų importas iš Gajanos pirmą kartą bus leistas šiuo sprendimu, nėra pereinamojo laikotarpio būtinybės ir leidimo viešumui užtikrinti pakanka trijų dienų laikotarpio. Todėl importas iš šios šalies gali būti leistas po trijų dienų po šio sprendimo paskelbimo Europos Sąjungos oficialiajame leidinyje.
(8) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Veterinarinis sveikatos apsaugos padalinys (VVSP) yra kompetentinga institucija Gajanoje, paskirta tikrinti ir sertifikuoti žuvininkystės produktų atitiktį Direktyvos 91/493/EEB reikalavimams.
2 straipsnis
Į Bendriją iš Gajanos importuojami žuvininkystės produktai turi atitikti 3, 4 ir 5 straipsniuose nustatytus reikalavimus.
3 straipsnis
1. Kartu su kiekviena siunta turi būti pateikiamas higienos sertifikato originalas su numeriu, atitinkantis I priede pateikiamą pavyzdį ir surašytas viename lape, tinkamai užpildytas, pasirašytas ir su nurodyta data.
2. Higienos sertifikatas turi būti sudarytas bent viena valstybės narės, kurioje atliekami tikrinimai, oficialių kalbų.
3. Ant higienos sertifikato nurodomas VVSP atstovo vardas ir pavardė, pareigos, jis pasirašo, uždedamas VVSP antspaudas, kurio spalva turi skirtis nuo užrašų spalvos.
4 straipsnis
Žuvininkystės produktai turi būti iš patvirtintų įmonių, gamyklinių laivų ar šaldytuvų arba laivų su šaldymo kameromis, nurodytų II priede.
5 straipsnis
Ant visų pakuočių, išskyrus užšaldytus žuvininkystės produktus be pakuotės, skirtus konservuotam maistui gaminti, turi būti nenutrinamais rašmenims užrašyta "GAJANA" ir kilmės įmonės, gamyklinio laivo, šaldytuvo arba laivo su šaldymo kameromis patvirtinimo/registracijos numeris.
6 straipsnis
Šis sprendimas taikomas nuo 2004 m. sausio 17 d.
7 straipsnis
Šis sprendimas skirtas valstybėms narėms.
Priimta Briuselyje, 2003 m. gruodžio 23 d.

Labels: 3
0
18
6